Wagte 'bevoel en bevat' mense in Tswaing | Netwerk24
Deur Susan Cilliers 06 September 2018 05:24
Veiligheidswagte deursoek mense wat munisipale geboue in Sannieshof en Delareyville besoek glo met die hand, al is dit onwettig.
Volgens Soret Viljoen, DA-raadslid in die Tswaing-munisipaliteit, wat die gebied bedien, sê mense het by haar kom kla oor die deursoekings wat selfs by biblioteke gedoen word. "Mense is buite bevoel en bevat. My hart wou gaan staan. Die vroue was ontsettend kwaad hieroor."
Volgens Viljoen het haar klagtes hieroor by die munisipale hoof van veiligheid en sekuriteit en die munisipale bestuurder op dowe ore geval. "Isaac Moruti, die munisipale bestuurder, weet hiervan en laat toe dat dit voortgaan."
Viljoen het Fenny Gaolaolwe, LUR vir plaaslike regering in Noordwes, nou gevra om in te gryp. "Dis ingevolge die Strafproseswet onwettig dat 'n veiligheidswag sulke deursoekings doen, al vermoed hy of sy iemand is skuldig aan 'n misdryf. Net 'n polisiebeampte mag sulke deursoekings doen."
Volgens Viljoen het die DA betroubaar verneem die Tswaing-munisipaliteit lei sy veiligheidswagte glo self op om mense te deursoek.
"Ons veroordeel dit ten sterkste. Die publiek kan nie proefkonyne vir opleiding wees wanneer dit nie in ooreenstemming is met Suid-Afrikaanse wetgewing en reëls nie. 'n Veiligheidswag mag mense slegs deursoek as hy jou in hegtenis neem, of met jou toestemming."
Viljoen sê die onwettige deursoekings kan Tswaing miljoene kos as mense siviele eise daaroor gaan begin instel. "Die munisipaliteit behoort eerder 'n masjien aan te skaf wat mense skandeer en dit by die ingang van die munisipale gebou sit. Dan sal dit nie nodig wees om mense deur te soek nie."
Die opleiding van veiligheidswagte is blykbaar intussen vir twee weke gestaak, maar die munisipaliteit is volgens Viljoen geheimsinnig oor of hulle mense weer sal deursoek. "Die deursoekings is ook 'n skending van mense se grondwetlike reg op privaatheid."